Waarnemende SAID-kommissaris se termyn verlengTito Mboweni, minister van finansies (Foto: ANA) Mark Kingon se termyn as waarnemende kommissaris van die Suid-Afrikaanse Inkomstediens (SAID) is met nog 90 dae verleng. Tito Mboweni, minister van finansies, het Vrydag bevestig Kingon sal vir nog minstens drie maande aan die hoof van die inkomstediens staan. Kingon neem al in die pos waar sedert pres. Cyril Ramaphosa vir Tom Moyane in die pad gesteek het. Moyane se poging om sy werk terug te kry het vroeër vandeesweek misluk. Artikel 7 van die SAID-wet bemagtig die minister van finansies om ŉ waarnemende kommissaris aan te stel, maar ŉ permanente aanstelling moet deur die president gedoen word. “Die minister van finansies sal die president bystaan om onmiddellik met die proses te begin om ŉ nuwe kommissaris vir die SAID aan te stel,” het die departement Vrydag gesê. “’n Advertensie vir die pos sal hierdie naweek gepubliseer word. Die minister sal gevolglik ŉ kortlys saamstel, asook die name van die lede van die onderhoudspaneel, vir die president se goedkeuring. Ná die onderhoud, wat na verwagting in vertroulikheid sal geskied, sal die paneel ŉ kandidaat, of kandidate, vir die president aanbeveel.”